Kend din by: Lokalråd i Virklund inviterer til borgermøde | Midtjyllands Avis
Kend din by: Lokalråd i Virklund inviterer til borgermøde
23. januar 2020, 07.54
Lokalrådet i Virklund holder borgermøde i fritidscentret. Foto: Jakob Stigsen Andersen
VIRKLUND Kend din by og kom gerne med gode idéer.
Sådan lyder opfordringen fra Virklund Lokalråd, der torsdag den 30. januar inviterer til borgermøde i Virklund Fritidscenter. På mødet kan deltagerne blive opdateret på, hvad der aktuelt rører sig i Virkund - hvad enten de er nytilflyttere eller har boet i byen i mange år.
Lokalrådet har inviteret forskellige foreninger og institutioner til at komme og fortælle, hvad de laver - herunder boldklubben, fritidscentret, skolebestyrelsen, kirke og menighedsråd og børnehaverne. Desuden vil der blive lejlighed til at lufte gode idéer - enten på selve mødet eller bagefter for en mere snæver kreds.
Formålet med borgermødet er ifølge lokalrådsformand Luis da Silva Martins at sikre udvikling, sørge for oplysning til borgerne i Virklund og understøtte dialogen og sammenhængskraften i byen samt lægge op til dialog på tværs af foreninger og institutioner.